S-222/2015

Mál þetta, sem þingfest var og dómtekið þann 10. september sl., er höfðað með ákæru lögreglustjórans á Selfossi, dagsettri 15. maí 2015, á hendur R-kvk-þgf R-kvk-þgf G-kvk-þgf, til heimilis að Daltúni 36, Kópavogi,

„fyrir umferðarlagabrot

með því að hafa, þriðjudaginn 3. febrúar 2015 ekið bifreiðinni ZX-493 vestur Eyrarbakkaveg skammt austan gatnamóta við Þorlákshafnarveg í Sveitarfélaginu Ölfusi svipt ökurétti og óhæf til að stjórna ökutækinu örugglega vegna áhrifa amfetamíns og tetrahýdrókannabínóls.

Telst brot ákærðu varða við 1. mgr. 48. gr. og 1. mgr., sbr. 2. mgr. 45. gr. a. umferðarlaga nr. 50, 1987, sbr. 1. mgr. 100. gr. nefndra umferðarlaga.

Þess er krafist að ákærða verði dæmd til refsingar, til að sæta sviptingu ökuréttar, frá 23.07.2015 að telja, samkvæmt 101. og 102. gr. umferðarlaga nr. 50, 1987 með síðari breytingum, og til greiðslu alls sakarkostnaðar.“

Um málavexti vísast til ákæruskjals. Sannað er að ákærða hefur gerst sek um þá háttsemi sem henni er gefin að sök í ákæru og þar þykir rétt færð til refsiákvæða. Ákærða hefur með háttsemi sinni unnið sér til refsingar.

Í matsgerð frá rannsóknastofu Háskóla Íslands í lyfja- og eiturefnafræðum kemur fram að kannabínóíðar og amfetamín hafi fundist í þvagi ákærðu. Þá hafi í blóði hennar mælst tetrahýdrókannabínól 1,6 ng/ml en amfetamín var ekki í mælanlegu magni í blóðinu. Um málavexti að öðru leyti vísast til ákæruskjals. Sannað er að ákærða hefur gerst sek um þá háttsemi sem henni er gefin að sök í ákæru og þar þykir rétt færð til refsiákvæða. Ákærða hefur með háttsemi sinni unnið sér til refsingar.

Samkvæmt framlögðu sakavottorði hefur ákærða, að gættum hegningaraukasjónarmiðum, fimm sinnum áður sætt refsingu, þar af tvisvar sinnum vegna aksturs svipt ökurétti og einu sinni fyrir akstur undir áhrifum áfengis. Ákærðu var í tvígang gerð refsing áður en hún varð fullra 18 ára, en ekki verður litið þeirra brota við ákvörðun refsingar í máli þessu. Þann 23. júlí 2013 gekkst ákærða undir sekt hjá lögreglustjóranum á höfuðborgarsvæðinu fyrir ölvunarakstur. Þá var henni með dómi í Héraðsdómi Reykjaness gerður hegningarauki við fyrrgreinda sátt þann 26. september sama ár, fyrir líkamsárás og fíkniefnalagabrot. Þann 12. desember 2013 gekkst ákærða undir sátt vegna umferðarlagabrota hjá lögreglustjóranum á höfuðborgarsvæðinu. Þann 10. júní 2014 gekkst ákærða undir sekt hjá lögreglustjóranum á höfuðborgarsvæðinu fyrir hraðaakstur og akstur svipt ökurétti. Þá hlaut ákærða dóm þann 5. febrúar sl. í Héraðsdómi Reykjaness fyrir umferðarlagabrot, þar á meðal fyrir að hafa í tvígang ekið svipt ökurétti. Annað brotið var framið fyrir síðastgreinda sátt og var því litið á það sem hegningarauka við sáttina. Hitt brotið átti sér stað eftir að ákærða gekkst undir sáttina. Ákærða er nú fundin sek um akstur svipt ökurétti og er það brot hennar, að virtum hegningaraukasjónarmiðum, nú ítrekað í öðru sinni. Þá er ákærðu nú í annað sinn gerð refsing vegna aksturs undir áhrifum ölvunar eða fíkniefna.

Refsing ákærðu er hæfilega ákveðin fangelsi í 30 daga. Með vísan til dómvenju þykja ekki efni til að skilorðsbinda refsingu ákærðu. Ákærða skal jafnframt greiða 100.000 krónur í sekt til ríkissjóðs, innan fjögurra vikna frá birtingu dóms þessa, en sæta ella fangelsi í 8 daga.

Með vísan til 101. og 102. gr., þó einkum 3. mgr. 101. gr. umferðarlaga nr. 50/1987, með síðari breytingum, ber að svipta ákærðu ökurétti ævilangt. Eru því ekki efni til að ákveða upphafstíma sviptingarinnar.

Með vísan til 218. gr. laga nr. 88/2008 um meðferð sakamála, ber að dæma ákærðu til greiðslu alls sakarkostnaðar, sem nemur samkvæmt yfirlitum lögreglu samtals 146.203 kr.

K-kk-nf Ó-kk-nf U-kk-nf, löglærður aðstoðarmaður dómara, kveður upp dóm þennan.

D ó m s o r ð :

Ákærða, R-kvk-nf R-kvk-nf G-kvk-nf, sæti fangelsi í 30 daga.

Ákærða greiði jafnframt, 100.000 krónur í sekt til ríkissjóðs innan fjögurra vikna frá birtingu dóms þessa en sæti ella fangelsi í 8 daga.

Ákærða er svipt ökurétti ævilangt.

Ákærða greiði sakarkostnað, 146.203 krónur.

K-kk-nf Ó-kk-nf U-kk-nf.